b'\n_START_ARTICLE_\nMamprugu\n_START_SECTION_\nIstorija\n_START_PARAGRAPH_\nMamprusi\xc5\xb3 valstyb\xc4\x97s \xc4\xafk\xc5\xabrimas siejamas su gausiomis legendomis, kurios prasideda Malio imperijoje ir pasakoja apie prot\xc4\x97vi\xc5\xb3 migracijas \xc4\xaf dabartines teritorijas apie XIV a. Mamprugu \xc4\xafk\xc5\xabr\xc4\x97jas Gbevahas (Gbewaah) su savo \xc5\xbemon\xc4\x97mis atsik\xc4\x97l\xc4\x97 i\xc5\xa1 Biu gyvenviet\xc4\x97s \xc5\xa1iaur\xc4\x97je \xc4\xaf Pusig\xc4\x85, kur \xc4\xafk\xc5\xabr\xc4\x97 Sen\xc4\x85j\xc4\x85 Dagombos karalyst\xc4\x99. \xc5\xa0i karalyst\xc4\x97 laikoma tiesiogine Mamprugu pirmtake, ir \xc4\x8dia yra palaidotas pirmasis Mamprugu valdovas Gbevahas. Ta\xc4\x8diau po mirties mamprusiai neteko \xc5\xa1i\xc5\xb3 teritorij\xc5\xb3, ir dabar jos yra apgyvendintos kusasi\xc5\xb3. Tai iki m\xc5\xabs\xc5\xb3 dien\xc5\xb3 i\xc5\xa1laiko \xc4\xaftamp\xc4\x85 tarp mamprusi\xc5\xb3 ir kusasi\xc5\xb3._NEWLINE_Po Gbevaho mirties trys jo s\xc5\xabn\xc5\xabs v\xc4\x97l buvo priversti migruoti \xc4\xaf pietus. Tohagu \xc4\xafk\xc5\xabr\xc4\x97 Mamprugu karalyst\xc4\x99, kurioje konsolidavosi mamprusiai, Mantambo\xc2\xa0\xe2\x80\x93 Nanuno karalyst\xc4\x99, kurioje konsolidavosi nanumbai, o Sitobu \xc4\xafsitvirtino dabartin\xc4\x97je dagomb\xc5\xb3 teritorijoje ir \xc4\xafk\xc5\xabr\xc4\x97 Dagbono karalyst\xc4\x99. I\xc5\xa1 \xc5\xa1i\xc5\xb3 trij\xc5\xb3 karalys\xc4\x8di\xc5\xb3 Mamprugu laikoma svarbiausia, centrine vis\xc5\xb3 g\xc5\xabr\xc5\xb3 taut\xc5\xb3 karalyste, o j\xc5\xb3 valdovas, tituluojamas najiriu labai da\xc5\xbenai konsultuodavo gretim\xc5\xb3 karalys\xc4\x8di\xc5\xb3 (Dagbono, Mosi\xc5\xb3 valstybi\xc5\xb3) valdovus. Tod\xc4\x97l jos stipryb\xc4\x99 pirmiausia l\xc4\x97m\xc4\x97 ne karin\xc4\x97 galia, o jos valdov\xc5\xb3 statusas ir autoritetas kit\xc5\xb3 gur\xc5\xb3 taut\xc5\xb3 tarpe._NEWLINE_Mamprugu teritorija ap\xc4\x97m\xc4\x97 ne tik pa\xc4\x8di\xc5\xb3 mamprusi\xc5\xb3 etnines teritorijas, bet vis\xc4\x85 teritorij\xc4\x85 \xc5\xa1iaur\xc4\x97s ryt\xc5\xb3 Ganoje, kur dabar gyvena kusasiai, farefare, mobai. Karalyst\xc4\x97s branguol\xc4\xaf (mamprusi\xc5\xb3 \xc5\xbeemes) sudar\xc4\x97 5 administracin\xc4\x97s sritys, kuriose vald\xc5\xbeia buvo paveldima. \xc5\xa0iaurin\xc4\x97je \xc5\xa1i\xc5\xb3 \xc5\xbeemi\xc5\xb3 riboje buvo sostin\xc4\x97 (Gambaga, v\xc4\x97liau Nalerigu), kurioje rezidavo pats valdovas. \xc4\xae vakarus nuo sostin\xc4\x97s buvo trys provincijos\xc2\xa0\xe2\x80\x93 Kpasinkpe, Wungu ir Janga. \xc4\xae rytus buvo ketvirtoji provincija\xc2\xa0\xe2\x80\x93 Yunyo. Provincijos tik nominaliai pripa\xc5\xbeino Mamprugu valdovo vald\xc5\xbei\xc4\x85, ir jai nebuvo b\xc5\xabdinga tokio lygio centralizacija, kaip jos kaimyno Dagbono atveju._NEWLINE_Karalyst\xc4\x97s istorija yra ma\xc5\xbeai \xc5\xbeinoma. Pirm\xc4\x85j\xc4\x85 sutart\xc4\xaf su Europos kolonistais Mamprugu sudar\xc4\x97 su pranc\xc5\xabzais, kurie ketino \xc5\xa1i\xc4\x85 teritorij\xc4\x85 prisijungti. Ta\xc4\x8diau 1897\xe2\x80\x931902\xc2\xa0m. britai u\xc5\xbe\xc4\x97m\xc4\x97 Gambag\xc4\x85 ir \xc4\x8dia der\xc4\x97josi su pranc\xc5\xabzais d\xc4\x97l karalyst\xc4\x97s likimo. 1902\xc2\xa0m. Mamprugu atiteko Brit\xc5\xb3 Aukso krantui ir nustatytos kolonijos \xc5\xa1iaurin\xc4\x97s bei rytin\xc4\x97s sienos. Valdant britams, mamprusi\xc5\xb3 monarchija buvo i\xc5\xa1laikyta.'